Amerikanci pred velikim testom, Italija favorit
Američki tim značajno je napredovao poslednjih godina, plasirao se u četvrtfinale na poslednjem Mondijalu u Japanu i Južnoj Koreji, što
Svetsko prvenstvo u fudbalu u Nemačkoj počinje 9. juna. Ovih dana predstavljamo sve učesnike Mondijala, analizirajući grupu po grupu. Danas se bavimo grupom «E», u kojoj se između ostalog nalazi i selekcija SAD. Američki nacionalni tim značajno je napredovao poslednjih godina, plasirao se u četvrtfinale na poslednjem Mondijalu u Japanu i Južnoj Koreji, što mu je donelo četvrto mesto na FIFA rang-listi - najbolji plasman u istoriji. Amerikanci su trenutno peti tim sveta. Ukoliko želi da prođe takmičenje po grupama na Svetskom šampionatu u Nemačkoj, nacionalni tim SAD moraće da bude bolji od bar jednog jakog evropskog tima – Češke ili Italije. Komenatator TV mreže ESPN Derek Rej kaže da većina poznavalaca fudbala očekuje da upravo tte dve reprezentacije osvoje prva dva mesta u grupi «E». «Italija je veliki favorit. Oni nikad ne igraju posebno dobro u kvalifikacijama, ali mi se čini da su mnogo poboljšali igru od kada su se kvalifikacije završile. Imaju istinsku zvezdu u Luki Toniju, moćnom napadaču Fiorentine, koji je ove godine postigao više od 30 golova u Seriji A. Odlično su pokriveni na svim pozicijama» Italijani su trenutno 13. na svetskoj rang-listi, dok je Češka druga, odmah iza zvaničnog svetskog prvaka Brazila. Česi imaju tim sa puno veterana koji igraju uglavnom u inostranstvu. Samo dvojica fudbalera Češke nastupaju za klubove iz svoje domovine, a Derek Rej veruje da će iskustvo biti važan faktor za taj tim. «Češka je za mnoge favorit da se plasira u drugu rundu, ali postoji nekoliko nepoznanica što se tiče njih i one se uglavnom odnose na starost igrača. Oni su i dalje tehnički vrlo potkovani i radi se o timu koji se takmiče na Mondijalima i počinju turnir kao zvanično peti tim na rang-listi FIFA, samo jedno mesto ispod najboljeg plasmana u istoriji, iz aprila ove godine. Međutim, kako kaže derek rej, sve to će pasti u vodu ukoliko Amerikanci kiksiraju u prvoj utakmici 12. juna. «Sjedinjene Države su svakako iznenadile sve, uključujući i svoje navijače, partijama koje sun pružile pre četiri godine na Dalekom istoku. Pravo pitanje je da li mogu da nastave tamo gde su stali i mislim da je izuzetno važno da ostvare dobar rezultat u prvom meču protiv Republike Češke. Ukoliko u tome ne uspeju Amerikancima će sve ostalo biti gotovo nedostižno» O četvrtom učesniku grupe «E» - selekciji Gane, gotovo da niko i ne govori. Radi se o jednoj od četiri afričke reprezentacije kojima će učešće u Nemačkoj biti debi na Svetskim prvenstvima. Četvorostruki prvaci Kupa Afrike, na ovogodišnjem turniru igrali su promeljivo. Međutim, odbrana im je bila jaka i Derek Rej smatra da bi mogli da iznenade u Nemačkoj. «Gana je svakako vrlo nepredvidiva. Nikad ne znate šta da očekujete od njihove reprezentacije. Tako je bilo i na poslednjem afričkom Kupu nacija. Međutim, sa igračima kao što su vezista Čelsija, Mikael Esjen i kapiten tima Stiven Apija, koji nastupa za turski Fenerbahče, niko ne sme da ih potceni» Vrlo različite karakteristike timova u grupi «E» mogli bi da je učine jednom od najzanimljivijih grupa u prvoj fazi takmičenja na Svetskom kupu u Nemačkoj.